**ШАРҲИ МУХТАСАРИ ИҚТИСОДӢ**

**ва фаъолияти низоми бонкӣ дар нимсолаи якуми соли 2025**

Бонки миллии Тоҷикистон дар нимсолаи якуми соли 2025 фаъолияти худро тибқи қонунгузории соҳавӣ ва вазифагузориҳое, ки аз Паёми Асосгузори сулҳу ваҳдати миллӣ - Пешвои миллат, Президенти Ҷумҳурии Тоҷикистон, муҳтарам Эмомалӣ Раҳмон “Дар бораи самтҳои асосии сиёсати дохилӣ ва хориҷии Ҷумҳурии Тоҷикистон” бармеояд, инчунин дар асоси “Самтҳои асосии сиёсати пулию қарзии Ҷумҳурии Тоҷикистон барои соли 2025 ва давраи миёнамуҳлат” роҳандозӣ намуда, рушди босуботи молиявию иқтисодӣ таъмин карда шуд.

**СИЁСАТИ МОНЕТАРӢ**

**Сатҳи таваррум ва фишангҳои монетарӣ**

Дар нимсолаи якуми соли 2025 сатҳи таваррум 1,8 фоизро ташкил намуд, ки нисбат ба ҳамин давраи соли гузашта 0,1 банди фоизӣ кам мебошад. Нишондиҳандаи мазкур асосан аз ҳисоби болоравии нархи маҳсулоти хӯрокворӣ 2,9 фоиз ва арзиши хизматрасониҳои пулӣ 3,4 фоиз ба амал омад.

Таварруми солона бошад, дар моҳи июни соли ҷорӣ дар ҳудуди поёнии нишондиҳандаи мақсаднок (5 фоиз ± 2 б.ф.) қарор дошта,   
3,6 фоизро ташкил дод, ки дар муқоиса ба ҳамин давраи соли қаблӣ   
0,1 банди фоизӣ зиёд мебошад.

Дар давраи ҳисоботӣ Бонки миллии Тоҷикистон ҷиҳати танзими ҳаҷми пул дар муомилот, идоракунии сатҳи пардохтпазирии ташкилотҳои қарзӣ ва коҳиш додани фишорҳои таваррумии монетарӣ 61 музоядаи фурӯши коғазҳои қиматнок ба маблағи 12,4 млрд сомонӣ баргузор кард. Дар баробари ин, дар ин давра аз ташкилотҳои қарзӣ тавассути амалиёти амонатҳои шабонарӯзӣ маблағҳои озод ҷалб карда шуданд, ки ба ҳисоби миёна дар як рӯз 1,3 млрд сомониро ташкил менамоянд.

Меъёри бозтамвил ҳамчун фишанги калидии сиёсати пулию қарзӣ бинобар идома ёфтани раванди муътадили сатҳи нархҳои дохилию ҷаҳонии молу маҳсулот, дурнамои мусбати нишондиҳандаҳои макроиқтисодӣ, арзёбии коҳиш ёфтани таъсири хавфҳои эҳтимолӣ ба иқтисодиёт, инчунин аз доираи ҳадафи муқарраргардида паст қарор доштани сатҳи таваррум дар ин давра тадриҷан 0,75 банди фоизӣ паст карда шуда, дар сатҳи 8,25 фоизи солона муқаррар гардид.

**Вазъи бозори дохилии асъор**

Дар давраи ҳисоботӣ Бонки миллии Тоҷикистон сиёсати қурбиро дар реҷаи “шинокунандаи танзимшаванда, бе муайян ва эълон кардани ҳудудҳои тағйирёбии қурб” идома дод. Қурби расмии сомонӣ нисбат ба доллари ИМА дар нимсолаи якуми соли ҷорӣ ба андозаи 9,4 фоиз устувор гардид. Дар ҳамин давраи соли 2024 устуворшавии ин нишондиҳанда   
2,7 фоизро ташкил медод.

Бо назардошти вазъи мураккаби иқтисоди ҷаҳон дар ин давра қурби расмии асъори миллии аксари кишварҳои шарики асосии тиҷоратии Ҷумҳурии Тоҷикистон тағйир ёфтанд. Аз ҷумла, қурби рубли Федератсияи Россия 22,8 фоиз, рубли Беларус 14,6 фоиз, тангаи Қазоқистон 0,6 фоиз, суми Ӯзбекистон 2,1 фоиз, юани Чин 0,4 фоиз устувор гардида, лираи Туркия 12,6 фоиз ва соми Қирғизистон 0,5 фоиз нисбат ба доллари ИМА коҳиш ёфт.

**НИЗОМИ БОНКӢ**

**Ташкилотҳои қарзӣ ва воҳидҳои сохтории онҳо**

Дар Ҷумҳурии Тоҷикистон то санаи 30 июни соли 2025 дар маҷмуъ   
65 ташкилоти қарзии молиявӣ, аз ҷумла 15 бонки анъанавӣ, 1 бонки исломӣ, 1 ташкилоти қарзии ғайрибонкӣ, 23 ташкилоти амонатии қарзии хурд, 3 ташкилоти қарзии хурд ва 22 фонди қарзии хурд фаъолият менамоянд.

Теъдоди воҳидҳои сохтории ташкилотҳои қарзии молиявӣ дар санаи ҳисоботӣ ба 1 942 адад баробар гардид, ки нисбат ба ҳамин санаи соли гузашта 43 адад зиёд мебошад.

**Ҳаҷми дороиҳо, уҳдадориҳо ва сармоя**

Дороиҳо ва уҳдадориҳои ташкилотҳои қарзии молиявӣ дар интиҳои моҳи июни соли 2025 ба 52,2 млрд сомонӣ ва 42,1 млрд сомонӣ баробар шуданд, ки нисбат ба ҳамин давраи соли 2024 мувофиқан 26,8 фоиз   
(ё 11,0 млрд сомонӣ) ва 27,0 фоиз (ё 8,9 млрд сомонӣ) зиёд мебошанд.

Сармояи тавозунии ташкилотҳои қарзии молиявӣ ба санаи 30 июни соли 2025 ба 10,1 млрд сомонӣ баробар шуда, нисбат ба ҳамин санаи соли 2024 ба андозаи 2,1 млрд сомонӣ ё 25,7 фоиз зиёд шудааст.

**Пасандоз**

Ба ҳолати 30 июни соли 2025 бақияи умумии пасандозҳо 29,3 млрд сомониро ташкил дод, ки дар муқоиса ба ҳамин санаи соли гузашта   
39,0 фоиз зиёд мебошад.

Ҳаҷми умумии бақияи пасандозҳо аз рӯи ҳисса бо пули миллӣ   
59,4 фоиз ва бо асъори хориҷӣ 40,6 фоизро ташкил намуд.

Дар таркиби бақияи умумии пасандозҳо ҳиссаи шахсони ҳуқуқӣ   
12,7 млрд сомонӣ ё 43,5 фоиз ва ҳиссаи шахсони воқеӣ 16,6 млрд сомонӣ ё 56,5 фоизро ташкил медиҳанд.

**Қарзҳои додашуда ва бақияи сандуқи қарзӣ**

Маблағгузории қарзӣ яке аз воситаҳои асосии таъмини рушди устувори иқтисодиёт, вусъат додани истеҳсолоти ватанӣ, устувор намудани иқтидори содиротӣ ва ташкили ҷойҳои нави корӣ ба шумор меравад.

Ҳаҷми қарзҳои додашуда дар нимсолаи якуми соли 2025 маблағи   
13,7 млрд сомониро ташкил дод, ки дар муқоиса ба ҳамин давраи соли гузашта 3,1 млрд сомонӣ ё 28,9 фоиз зиёд мебошад.

Аз ҳаҷми умумии қарзҳои дар ин давра додашуда ба соҳаҳои истеъмолот 49,8 фоиз, савдои хориҷӣ 15,1 фоиз, кишоварзӣ   
12,6 фоиз, саноат 9,3 фоиз, хизматрасонӣ 6,4 фоиз, сохтмон 3,6 фоиз ва дигар соҳаҳо 3,2 фоиз рост меояд.

Ҳамзамон бояд қайд намуд, ки аз ҳаҷми умумии қарзҳои дар ин давра додашуда 27,7 фоиз ба соҳибкории истеҳсолӣ рост омада, маблағи   
3,8 млрд сомониро ташкил додааст.

Дар давраи ҳисоботӣ ба маблағи 10,2 млрд сомонӣ қарзҳои хурд дода шудааст, ки нисбат ба ҳамин давраи соли гузашта 29,0 фоиз зиёд мебошад.

Фоизи миёнавазни қарзҳо дар моҳҳои январ-июни соли ҷорӣ бо пули миллӣ 22,4 фоиз ва бо асъори хориҷӣ 11,8 фоизро ташкил дод.

**Суботи низоми бонкӣ**

Меъёри кифоятии сармоя, ки яке аз нишондиҳандаҳои асосии устувории молияви низоми бонкӣ ба ҳисоб меравад, ба санаи 30 июни соли ҷорӣ 23,8 фоизро ташкил намуд, ки нисбат ба талаботи муқарраршуда   
(12 фоиз) 11,8 банди фоизӣ зиёд мебошад.

Меъёри пардохтпазирии низоми бонкӣ ба санаи 30 июни соли 2025 ба 82,2 фоиз баробар гардида, нисбат ба талаботи муқарраршуда   
52,2 банди фоизӣ зиёд мебошад.

Даромаднокии дороиҳои ташкилотҳои қарзии молиявӣ ҳамчун ифодакунандаи самаранокии фаъолияти низоми бонкӣ 4,5 фоиз ва даромаднокии сармояи онҳо 23,1 фоизро ташкил намуд.

**НИЗОМИ ПАРДОХТ**

То санаи 30 июни соли 2025 миқдори умумии кортҳои пардохтии бонкӣ 9,1 млн ададро ташкил додааст, ки нисбат ба ҳамин санаи соли гузашта 20,5 фоиз (1,6 млн адад) зиёд мебошад. Инчунин, дар ҳамин давра шумораи умумии ҳамёнҳои электронӣ ба 15,7 млн адад баробар гардида, нисбат ба ҳамин давраи соли 2024 ба андозаи 50,8 фоиз (5,3 млн адад) афзоиш ёфтааст.

Ба санаи ҳисоботӣ барои анҷом додани пардохтҳои ғайринақдӣ дар муассисаҳои савдою хизматрасонӣ 12 369 адад терминали электронӣ насб гардидааст, ки нисбат ба ҳамин санаи соли гузашта 7,2 фоиз (833 адад) зиёд мебошад. Аз шумораи умумии терминалҳо 5 659 адад махсус барои қабули пардохтҳои ғайринақдии хизматрасониҳои давлатӣ истифода мешаванд, ки нишондиҳандаи мазкур нисбат ба соли гузашта 6,9 фоиз (365 адад) афзоиш ёфтааст.

Дар муассисаҳои савдою хизматрасонии ҷумҳурӣ 25 388 ҳазор QR–рамзи ягона насб карда шудааст, ки нисбат ба ҳамин санаи соли гузашта 54,1 фоиз (8 916 адад) зиёд мебошад. Аз шумораи умумии QR–рамзҳо   
3 922 адад махсус барои қабули пардохтҳои хизматрасонии муздноки давлатӣ пешбинӣ шудаанд, нишондиҳандаи мазкур нисбат ба соли гузашта 44,4 фоиз (1 205 адад) афзоиш ёфтааст.

Илова ба ин, барои пур кардани суратҳисобҳои кортӣ, пардохти молу хизматрасониҳо ва анҷом додани дигар хизматрасониҳои бонкӣ дар қаламрави кишвар 7,6 ҳазор терминали худкори худхизматрасон насб карда шудааст.

Дар моҳҳои январ-июни соли 2025 бо истифода аз воситаҳои электронии пардохтӣ (кортҳои пардохтии бонкӣ ва ҳамёнҳои электронӣ) 56,3 млн амалиёти ғайринақдӣ ба маблағи 19,4 млрд сомонӣ гузаронида шуд, ки ин нишондиҳандаҳо нисбат ба ҳамин давраи соли 2024 аз рӯи шумора 34,9 фоиз ва аз рӯи ҳаҷми амалиёт 51,0 фоиз афзоиш ёфтааст.

Дар нимсолаи якуми соли ҷорӣ таносуби ҳаҷми амалиётҳои гирифтани пули нақд ва пардохтҳои ғайринақдии молу хизматрасонӣ бо истифода аз воситаҳои электронии пардохтӣ 71,8 фоиз ба 28,2 фоизро ташкил дода, ҳиссаи пардохтҳои ғайринақдӣ нисбат ба ҳамин давраи соли гузашта 3,2 банди фоизӣ зиёд гардидааст.

**НИЗОМИ СУҒУРТА**

Дар давраи ҳисоботӣ дар ҷумҳурӣ 16 ташкилоти суғуртавӣ, аз ҷумла   
1 ташкилоти суғуртавии давлатӣ ва 15 ташкилоти суғуртавии ғайридавлатӣ бо 66 филиали худ ба аҳолии ҷумҳурӣ хизматрасониҳои суғуртавиро пешниҳод намуданд.

Натиҷаи ҷамъбасти фаъолияти низоми суғуртаи кишвар дар нимсолаи якуми соли 2025 нишон медиҳад, ки нишондиҳандаҳои асосии соҳа афзоиши устувор доштанд, аз ҷумла дороиҳои низом нисбат ба ҳамин давраи соли қаблӣ 26,4 фоиз, сармояи худӣ 51,9 фоиз, сармояи оинномавӣ 33,9 фоиз, пардохту ҷубронҳои суғуртавӣ 310 фоиз, сармоягузориҳо   
13,9 фоиз, пасандозҳо дар ташкилотҳои қарзии молиявӣ 14,8 фоиз ва андозҳои пардохташуда 47,5 фоиз зиёд гардиданд.

Дар маҷмуъ, дар давраи ҳисоботӣ дороиҳои низоми суғурта нисбат ба нимсолаи якуми соли 2024 ба андозаи 26,4 фоиз афзуд, ки ин 1,7 фоизи низоми молиявиро ташкил медиҳад.

Миқдори умумии шартномаҳои басташудаи ташкилотҳои суғуртавӣ дар нимсолаи якуми соли 2025 ба беш аз 1,1 млн адад баробар шуд.

Нишондиҳандаи даромаднокии дороиҳои ташкилотҳои суғуртавӣ дар давраи ҳисоботӣ 9,0 фоиз ва нишондиҳандаи даромаднокии сармоя 13,7 фоизро ташкил намуд, ки нисбат ба ҳамин давраи соли қаблӣ мувофиқан 1,4 ва 5,5 банди фоизӣ кам мебошад.

**МУРОҶИАТИ ШАҲРВАНДОН**

Дар Бонки миллии Тоҷикистон риояи талаботи Қонуни Ҷумҳурии Тоҷикистон “Дар бораи муроҷиатҳои шахсони воқеӣ ва ҳуқуқӣ” ва иҷрои он доимо зери назорат қарор дошта, барои қабули муроҷиатҳо тариқи хаттӣ, шифоҳӣ, электронӣ ва тавассути телефони боварӣ шароити мусоид фароҳам оварда шудааст.

Дар давраи ҳисоботӣ ба Бонки миллии Тоҷикистон 907 муроҷиат ворид гардид, ки аз ин шумора 488 адад тавассути телефони боварӣ, 215 адад қабули шахсӣ (қабули шаҳрвандон), 187 адад бо тариқи хаттӣ (аризаҳо) ва 17 адад бо тариқи почтаи электронӣ анҷом дода шудааст.

Муроҷиатҳои воридшуда асосан масъалаҳои вобаста ба қарз, интиқоли маблағ, истифодаи кортҳои пардохтӣ, мубодилаи асъор, фаъолияти банкоматҳо, истифодаи ҳамёнҳои электронӣ ва QR-рамзҳо, пасандоз, сифати хизматрасонӣ ва дигар масъалаҳоро дар бар гирифта, тибқи тартиби муқарраршуда сари вақт баррасӣ гардиданд.

**СИЁСАТИ КАДРӢ**

Бонки миллии Тоҷикистон ва ташкилотҳои қарзии молиявӣ ба масъалаи ҷалби бештари занону духтарони соҳибтахассус ва соҳибтаҷриба ба кор дар муассисаҳои низоми бонкӣ ва ба вазифаҳои роҳбарикунанда пешбарӣ кардани онҳо диққати махсус медиҳанд.

Тибқи маълумоти оморӣ, то санаи ҳисоботӣ шумораи умумии кормандони низоми бонкӣ 21 613 нафарро ташкил намуд, ки аз ин   
41,2 фоиз (ё 8 894 нафар)-ро бонувон ташкил дода, шумораи онҳо нисбат ба ҳамин давраи соли гузашта 11,2 фоиз (ё 895) нафар зиёд мебошад.

Аз ин шумора 8 323 нафар зан ҳамчун кормандони фронт-офис   
(4 707 нафар) ва бек-офис (3 616 нафар) фаъолият менамоянд. Аз шумораи умумии бонувони дар низоми бонкӣ фаъолияткунанда 571 нафар ба бахши роҳбарикунанда рост меояд.

**РОБИТАҲОИ БАЙНАЛМИЛАЛӢ**

Бонки миллии Тоҷикистон бо ташкилотҳои молиявии байналмилалӣ, аз қабили Хазинаи Байналмилалии Асъор, Бонки Ҷаҳонӣ, Бонки Аврупоии Таҷдид ва Рушд, Бонки Осиёии Рушд, Бонки рушди Авруосиё, фондҳои байналмилалӣ, бонкҳои марказӣ (миллӣ) ва сохторҳои бонкии кишварҳои хориҷӣ ҳамкории судманд ба роҳ мондааст.

Дар давраи ҳисоботӣ Шурои иҷроияи Хазинаи Байналмилалии Асъор доир ба машварати моддаи IV ва шарҳи дуюми татбиқи Барномаи фишанги ҳамоҳангсозии сиёсат барои Тоҷикистон дар соли 2025 изҳорот дода, нишондиҳандаҳои иқтисодии кишварро мусбат арзёбӣ намуд.

Инчунин, дар нимсолаи якуми соли ҷорӣ ширкати байналмилалии рейтингии “Standard & Poor's” рейтинги кредитии соҳибихтиёрии Ҷумҳурии Тоҷикистонро дар сатҳи “B” бо дурнамои “устувор” ва ширкати байналмилалии рейтингии “Moody’s” рейтинги кредитии соҳибихтиёрии Ҷумҳурии Тоҷикистонро дар дараҷаи “B3” бо дурнамои “мусбат”тасдиқ намуд.

Интишор намудани ҳисоботҳои рейтингӣ ба ҷалби сармояи хориҷӣ, бахусус ба низоми бонкии кишвар, беҳтар гардидани мавқеи кишвар дар ҳисоботҳои байналмилалӣ, ворид ба бозорҳои фондии байналмилалӣ, таъмини фазои сармоягузорӣ мусоидат менамояд.

Дар натиҷаи андешидани тадбирҳои зарурӣ дар нимсолаи якуми соли 2025 ба низоми бонкии кишвар 3,0 млрд доллари ИМА сармояи хориҷӣ ҷалб карда шудааст, ки нисбат ба ҳамин давраи соли гузашта  
 79,0 фоиз зиёд мебошад.

Бонки миллии Тоҷикистон минбаъд низ барои татбиқи самараноки сиёсати пулӣ, пурзӯр намудани танзиму назорати фаъолияти ташкилотҳои қарзӣ, ҳифзи ҳуқуқу манфиатҳои истифодабарандагони хизматрасониҳои бонкӣ, таъмини шаффофияти фаъолияти ташкилотҳои қарзӣ, тақвияти идоракунии корпоративӣ ва ба ин васила нигоҳ доштани эътимоди аҳолӣ ба низоми бонкӣ чораҳои зарурӣ хоҳад андешид.

Шуъбаи матбуот